RÅDETS AFGØRELSE af 14. december 1998 om indgåelse på Det Europæiske Fællesskabs vegne, hvad angår anliggender inden for dets kompetence, af resultaterne af Verdenshandelsorganisationens forhandlinger om finansielle tjenesteydelser (1999/61/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 54, 57, 63, 66, 73B til 73F, 99, 100, 100A og 113 sammenholdt med artikel 228, stk. 2, andet punktum, og artikel 228, stk. 3, første afsnit,

under henvisning til forslag fra Kommissionen (1),

under henvisning til udtalelse fra Europa-Parlamentet (2),

under henvisning til udtalelse fra Det Økonomiske og Sociale Udvalg (3), og

ud fra følgende betragtninger:

Marrakesh-overenskomsten om oprettelse af Verdenshandelsorganisationen (WTO) og de dertil knyttede aftaler samt ministerafgørelser og -erklæringer og aftalememorandummet om forpligtelserne vedrørende finansielle tjenesteydelser blev godkendt ved Rådets afgørelse 94/800/EF af 22. december 1994 om indgåelse på Det Europæiske Fællesskabs vegne af de aftaler, der er resultatet af de multilaterale forhandlinger i Uruguay-rundens regi (1986-1994), for så vidt angår de områder, der hører under Fællesskabets kompetence (4);

forpligtelserne vedrørende finansielle tjenesteydelser, som Kommissionen har forhandlet om på Det Europæiske Fællesskabs og dets medlemsstaters vegne, udgør et generelt tilfredsstillende og afbalanceret forhandlingsresultat;

den 12. december 1997 godkendte Rådet med forbehold af endelig godkendelse efter afslutning af de interne procedurer De Europæiske Fællesskabers og deres medlemsstaters endelige liste over forpligtelser (GATS/SC/31/Suppl.4) og bemyndigede Kommissionen til at forelægge denne liste for WTO på Det Europæiske Fællesskabs og dets medlemsstaters vegne;

samtidig bemyndigede Rådet Kommissionen til på Det Europæiske Fællesskabs og dets medlemsstaters vegne at godkende resultatet af forhandlingerne om femte protokol til GATS (S/L/45), beslutningen om vedtagelse af protokollen (S/L/44) og beslutningen om forpligtelser vedrørende finansielle tjenesteydelser (S/L/50);

Fællesskabets beføjelse til at indgå internationale aftaler er ikke blot en ret, der udtrykkeligt tillægges det ved traktaten, men følger også af andre bestemmelser i traktaten og retsakter, der i medfør af disse bestemmelser udstedes af EF-institutionerne;

hvor der findes EF-regler for realisering af traktatens mål, må medlemsstaterne uden for rammerne af de fælles institutioner ikke påtage sig forpligtelser, der vil kunne påvirke disse regler eller ændre deres anvendelsesområde;

nogle af forpligtelserne vedrørende finansielle tjenesteydelser henhører under Fællesskabets kompetence i medfør af traktatens artikel 113; andre forpligtelser vedrørende finansielle tjenesteydelser berører desuden EF-regler, der er vedtaget på grundlag af artikel 54, 57, 63, 66, 99, 100 og 100A, og Fællesskabet må derfor påtage sig dem;

anvendelsen af traktatens artikel 100 som retsgrundlag for denne afgørelse er desuden berettiget derved, at ovennævnte forpligtelser vedrørende finansielle tjenesteydelser påvirker Rådets direktiv 90/434/EØF af 23. juli 1990 om en fælles beskatningsordning ved fusion, spaltning, tilførsel af aktiver og ombytning af aktier vedrørende selskaber i forskellige medlemsstater (5) og Rådets direktiv 90/435/EØF af 23. juli 1990 om en fælles beskatningsordning for moder- og datterselskaber fra forskellige medlemsstater (6), som begge bygger på traktatens artikel 100;

med hensyn til forpligtelserne vedrørende kapitalbevægelser på listen over Fællesskabets og medlemsstaternes specifikke forpligtelser har Fællesskabet efter gældende EF-ret en generel kompetence; medlemsstaterne har dog fortsat kompetence til at handle inden for de grænser, der er fastlagt i traktatens artikel 73C;

overenskomsten om oprettelse af Verdenshandelsorganisationen og protokollerne til den almindelige overenskomst om handel med tjenesteydelser vil i kraft af deres art ikke kunne indbringes direkte for Fællesskabets eller medlemsstaternes domstole -

TRUFFET FØLGENDE AFGØRELSE:

Eneste artikel

1. Femte protokol til den almindelige overenskomst om handel med tjenesteydelser, som vedrører finansielle tjenesteydelser (S/L/45), godkendes herved på Det Europæiske Fællesskabs vegne, hvad angår den del af den, som henhører under Det Europæiske Fællesskabs kompetence.

2. Teksten til femte protokol sammen med Fællesskabets og dets medlemsstaters liste over de specifikke forpligtelser (GATS/SC/31/Suppl.4) og liste over undtagelser fra artikel II i den almindelige overenskomst om handel med tjenesteydelser (GATS/EL/31) vedrørende finansielle tjenesteydelser er knyttet til denne afgørelse tillige med følgende beslutninger:

- beslutning vedtaget af Udvalget for Handel med Finansielle Tjenesteydelser om vedtagelse af femte protokol til den almindelige overenskomst om handel med tjenesteydelser (S/L/44)

- beslutning vedtaget af Rådet for Handel med Tjenesteydelser af december 1997 om indrømmelser vedrørende finansielle tjenesteydelser (S/L/50).

3. Formanden for Rådet bemyndiges til at udpege den person, der er beføjet til at undertegne femte protokol til den almindelige overenskomst om handel med tjenesteydelser med bindende virkning for Det Europæiske Fællesskab, hvad angår den del af protokollen, som henhører under Fællesskabets kompetence.

Udfærdiget i Bruxelles, den 14. december 1998.

På Rådets vegne

W. MOLTERER

Formand

(1) EFT C 400 af 22. 12. 1998, s. 26.

(2) EFT C 379 af 7. 12. 1998.

(3) EFT C 407 af 28. 12. 1998, s. 279.

(4) EFT L 336 af 23. 12. 1994, s. 1.

(5) EFT L 225 af 20. 8. 1990, s. 1.

(6) EFT L 225 af 20. 8. 1990, s. 6.